khistorydata/jeongjo-sjw-relations huggingface dataset:
정조 1년
又以禮曹言啓曰。獻陵兩陵上。宣陵大王陵上。石物塗灰修改。今四月初七日擧行事。啓下矣。兩陵相距不遠。本曹堂上郞廳。依例兼進。以除廚傳之弊。何如。傳曰。允。
정조 1년
兪彦鎬啓曰。因禮曹草記。今五月初五日。長陵泰陵陵上石物塗灰修改時及端午物膳監進時。本曹三堂上。當爲分進。而參判有闕未差。勢難分排進去。參判有闕。代令本院稟旨變通事。允下矣。參判有闕。代令該曹口傳差出。何如。傳曰。允。
정조 1년
備忘記。顧予寡昧。叨承丕基。夙夜寅畏。不遑寧諂。朝著未靖而治不徯志。邦本未固。而惠不下究。每一思惟。凜乎杇索之六馬。尙是歇後語也。昨年東北告歉。幾乎頷顑。艱辛接濟。幸無溝壑之慘。而所賴今年雨暘初適。田疇有望。夫何春夏之交。閱月暵乾。一至於此哉。道臣之報。八路同然。而八路之中。三道尤甚。三道之中。畿內尤甚。麥事已判。畓農亦將愆期。夏至不遠。秋成可知。命官虔禱。已至三次。間或霏灑。尙靳沛然。欲雨不雨。雲自西郊。予時仰覘。心焉如焚。諺曰。七年大旱。無日不雨。近者日候。無或大旱之兆歟。噫。災不虛生。必有所召。昨年之極備。今歲之極無。俱在臨御之初。皇天警告。何若是諄複丁寧。無異耳提面命而慈父之詔迷子耶。嗚呼。寡人有罪。災在寡躬。蠢彼蒼生。于何有辜。成湯聖人也。猶以六事自責。而寡人凡主也。其所反省之道。奚至於六。而試以大者言之。則一心爲出治之原。而存養未篤。根基不立。七情最難制者怒。而省察未至。褊急是勝。主勢愈孤而稚陽未長。國是靡定而群陰尙伏。言路枳塞而含默成習。需費匱乏而儲蓄無餘。誠禮有欠。而山林無幡然之望。事勢不已。而土木涉興作之嫌。紀綱之漸解而人不知法。蔀屋之呼庚而政未制産。凡此數者。苟有一焉。足可以召災而致異。上以干天和。下以拂民心。況有此數者乎。嗚呼。百官爲萬民之本。朝廷爲百官之本。又推其本。卽人主之一心是已。大抵天下萬事。有本不正而末治者。寡人未之聞也。倘欲探微而溯源。雖不外乎自省自察。思所以感回天心。轉災爲祥之道。而亦微我左右匡弼之言。其何能隨症投藥。隨事儆予哉。其令廚院。自今日減膳三日。咨爾三司之正。勤攻予闕失。無或有隱。亦越諸道方伯。列邑守宰。凡係下民之疾苦。庶獄之幽鬱。不拘恒式。或以狀啓。或以疏章。纖悉條陳。無或有蔽。又如百執事執藝而諫。古有其訓。各隨其所司之職掌。所以蘇弊而救瘼之方。其宜登聞。毋負寡入宵旰求助之意。政院代予草敎。務從懇惻。下諭京外。
정조 1년
丁酉五月初三日未時。上御尊賢閣。藥房提調持湯劑入侍時。提調徐命善。右承旨兪彦鎬。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。命善曰。夜間感候。若何。上曰。差勝後一樣矣。上曰。俄下備忘。見之否。命善曰。俄果伏見悶旱之意責躬之敎。辭旨懇惻。誠意藹然。有足以格天感神。轉災爲祥矣。上命書傳敎曰。孝明殿端午祭享。以親行磨鍊。彦鎬曰。香室單子。以代押書下。已代押矣。上曰。旣已代押。只以親祭擧行。詣齋室時刻。以酉正爲之。命退。諸臣以次出。
정조 1년
丁酉五月初三日申時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。俄者備忘。見之乎。國榮曰。責躬之意。求助之念。溢於辭表。有足以格天心而感神明。奉讀再三。不勝欽歎矣。上曰。予於省察之工。雖無喫緊之力。而今日備忘。實出心曲。見此則庶知予平日存心之如何矣。國榮曰。然矣。殿下常於無事安閑之時。每有此遇災修省之心。則庶可以祈命迓休矣。上曰。靡不有初。鮮克有終。恒存警惕。豈不難乎。國榮曰。一念操舍。其端甚微。有始難終。果如聖敎。而第以昊天曰明。日監在玆爲念。則庶可爲居常警惕之道矣。上曰。此言最緊切矣。仍命退。諸臣以次出。
정조 1년
丁酉五月初三日酉時。上御尊賢閣。右承旨入侍時。右承旨兪彦鎬。假注書李兢淵。記事官徐龍輔金勉柱。以次進伏訖。上曰。端午祭報府及孝明殿獻官單子持入。賤臣承命奉進。上命彦鎬讀奏訖。上曰。俄者備忘記持入。賤臣承命奉進。上命彦鎬讀奏。仍命添書所司之三字。上曰。依此添書。卽爲頒布。命退。諸臣以次出。
정조 1년
行都承旨洪國榮藥院直。左承旨李亨逵齋宿。右承旨李義翊齋直。左副承旨兪彦鎬齋直。右副承旨鄭象仁齋宿。同副承旨徐有防齋宿。注書二員未差。假注書李兢淵藥院直徐鼎修齋直。事變假注書吳翼煥仕。
정조 1년
傳于李義翊曰。召對爲之。
정조 1년
傳于洪國榮曰。禮判入侍。
정조 1년
傳于鄭象仁曰。禮判。召對同爲入侍。
정조 1년
李義翊啓曰。明日朝講次對。兩司長官。當爲進參。大司諫金夏材。待開門牌招。何如。傳曰。允。
정조 1년
傳于李義翊曰。左承旨馳詣太廟。右承旨馳詣永禧殿。諸執事進排官。摘奸以來。
정조 1년
傳于李亨逵曰。騎馬三匹立之。史官一員待命。
정조 1년
李義翊。以禮曹言啓曰。今曉始雨未周洽。雨勢若此。祈雨祭。觀勢擧行。何如。傳曰。雲湊于南。凄風又至。霈意尙邈。依例爲之。
정조 1년
李義翊。以禮曹言啓曰。祈雨祭觀勢擧行事草記。批答依例爲之事。命下矣。四次祈雨祭。社稷遣重臣。北郊遣宰臣。不卜日。今初六日設行事。知委。何如。傳曰。當下敎矣。
정조 1년
承旨前望單子。以李亨逵落點。
정조 1년
假注書金熙稷在外。代以朴鎤爲假注書。
정조 1년
假注書朴鎤在外。代以徐鼎修爲假注書。
정조 1년
事變假注書沈達漢在外。代以李漢龍爲事變假注書。
정조 1년
事變假注書李漢龍在外。代以吳翼煥爲事變假注書。
정조 1년
李亨逵啓曰。假注書徐鼎修。時無職名。令該曹依例付軍職。冠帶常仕。何如。傳曰。允。
정조 1년
李亨逵啓曰。事變假注書吳翼煥。時無職名。令該曹依例付軍職。冠帶常仕。何如。傳曰。允。
정조 1년
李義翊。以吏曹言啓曰。卽接奉常寺牒呈。則今此孝明殿端午祭親祭時典祀官。例以本寺正塡差。而正安聖彬。在外未肅拜。不可無變通云。奉常寺正安聖彬。今姑改差。其代。口傳備擬以入之意。敢啓。傳曰。知道。
정조 1년
吏曹口傳政事。以李福徽爲奉常正。
정조 1년
徐有防。以戶曹言啓曰。景慕宮正堂左右月臺磚石排鋪。祭井門及曲墻造築之役。今已完畢之意。敢啓。傳曰。知道。
정조 1년
傳于兪彦鎬曰。右承旨。與玉堂上下番入侍。
정조 1년
戶曹參議金亮行疏曰。伏以臣之宿疾。近益添苦。而適聞襄陽地。有石泉。服之者。多得疏滌痰鬱之功。故本月初。扶舁作行。僅到泉上矣。忽伏聞地部陞擢之命。不敢晏然仍留。卽爲回程。而又於道上。伏奉諭旨。簪筆之臣。遠辱嶺外。隆恩異數。敻出常倫。臣誠驚惶媿恧。不知何以得此也。噫。臣之本末情實。前後陳辭。旣已悉暴。伏想聖明。有所垂燭矣。臣迂疎之材。不閒於時務。懦拙之性。求遠於世患。爰自少日。卽已謝絶公車。屛居田里。致力耕稼。隨分飮啄。以自托於聖世之一逋氓。不料以家世遺蔭。謬沗臺選。持不肖之資。而獲非分之榮。以衡茅之賤。而竊淸朝之籍。臣常念及于此。怵惕靡容。今又以旣通臺職之故。節次推排。以至於下大夫之列。則名實違舛。聽聞增惑。不惟私心所甚惶蹙。當世之議。亦必不勝其嗤點矣。況今殿下。嗣位以來。百度惟貞。群情胥悅。擧措之間。尤不可不審。臣聞昔之論善爲治者有曰。爵不可以無功取。蓋爵命之重。初非輕施於人者。臣以畎畝微蹤。未嘗毫分有益於國。而徒以虛聲。叨此超躐。玷辱名器。爲朝廷羞。則臣實慙靦焉。至於所被聖諭。十行絲綸。惻怛丁寧。所以憂念國事。不敢自假。將伯助予之意。藹然溢於辭表。臣奉讀以還。不覺涕泗之交頤。臣雖愚昧。亦有秉彝。每念殿下。㷀然哀疚。孑然憂厲。而人謀臲卼。天步艱屯。若涉大水。茫無津涯。未嘗不中夜不寐。繞壁彷徨。其欲黽勉赴命。隨力效用。以仰體聖上之至意者。情豈窮已。而顧臣痰癖攣縮之證。已成癃痼。雖於戶庭之間。亦必扶杖而行。尙何望其趍蹌禁庭。登降廈氈。以成拜跪之禮乎。此臣所以反覆思量。而終不得冒進也。昔漢祖求賢之詔。有癃疾者則使之勿遣。此亦人君曲成庶物之一道。伏乞聖慈。俯賜矜諒。亟收臣新授資級職名。使公器得以不輕。職事得以不曠。而垂死病臣。亦得以安意待盡。公私不勝幸甚。臣之猥彼恩命。爲日已久。而行役之餘。痛勢尤劇。治疏祈免。稽遲至此。惶悚之極。尤增死罪。答曰。省疏具悉爾懇。向者敦諭之批。文雖齟齬。言由肝膈。意謂爾有幡然之思。及夫史官之回。見爾書啓。不徒無意於造朝。從以退巽之語。愈往愈摰。予庸愧忸。方擬更馳一諭。冀回遐心。適於此際。爾疏又至。引之以疾恙。辭之以出處。大失所圖。無以爲壞。噫。爾雖以高尙之志。謹於辭受之際。方今旱災尤酷。警告若是。凡所以求治求助之方。若先於招延林下之士。以爲左右。此時望爾之來。不啻如渴。爾須體此慇懃之意。俟少間登道。共濟國事。仍傳曰。此批答。史官傳諭。
정조 1년
丁酉五月初四日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖候。若何。上曰。一樣矣。國榮曰。昨下責躬之敎。今得崇朝之雨。誠之所感。理固不忒。臣實感歎。而第此久旱之餘。猶未快洽。勿弛戒懼之念。俾盡轉移之方。是臣區區之望也。上曰。得此未洽之雨。而豈可弛心乎。霏微不已。終未霈然。此尤可悶矣。國榮讀奏禮曹祈雨祭觀勢設行草記。上命書判付。以減膳視事。頉稟。上曰。在昔避正殿時。以丕顯閤之狹窄。不得開法筵。先正栗谷。以爲講員雖減。法筵不可停爲言。況減膳。與避殿有間。雖避殿之時。旣有先正之論者乎。修省之時。益宜勤勵。明日朝講爲之。此後減膳避殿時。依例取稟事。定式施行。命書傳敎曰。明日次對。依例來會。又命書戶曹參議金亮行疏批。命退。諸臣以次出。
정조 1년
丁酉五月初四日巳時。上御熙政堂。召對入侍時。參贊官徐有防。侍讀官朴在源。檢討官朴祐源。假注書李兢淵。記事官徐龍輔金勉柱。以次進伏訖。上曰。禮判入來乎。有防曰。未及入來矣。上曰。晝茶禮當親奠。陪祭諸臣待令事。分付。賤臣承命出傳。在源進讀史記。自凡音由於人心。止夫樂不可妄興也。上親讀訖。在源曰。凡樂者。非爲人悅耳而悞心也。小而以一身言之。則使之動盪血脈。流通精神。大而以一國言之。則用之郊廟。神人以和。詩云宗廟饗之。祖考來格。此乃古聖樂音之極工也。後世人君。每以堯舜之事。爲高遠難行。而堯舜之事無他。卽不過言動視聽。一循規矩準繩而已。且禮記云。聽磬聲則思死封疆之臣。聽琴瑟之聲則思志義之臣。此乃因樂而寓得賢之意也。大舜歌南風之詩。一則曰。解民慍。一則曰。阜民財。此乃因音而寓保民之意也。堯舜爲治。亦不出得賢保民四字。今講樂書。伏望毋但以樂書觀之。樂字之外。推類傳義。以得賢保民爲心。勉勉不怠。進進不已。則大章韶頀之治。何難致哉。祐源曰。此書。以樂不可妄興爲結辭。其旨深矣。晉平公。德不稱樂。故聞洞庭之樂。驚怪恐懼。伏於廊屋之下。以此觀之。至樂。非人人所可得聞。而人君若有實德。則雖無金石絲竹之音。治化日隆。無聲之樂。日聞四方矣。我殿下始初淸明之化。庶幾三代之治。而昨日悶旱綸音。丁寧懇惻。十條自責。允合成湯六事之責。有足以感天心而孚神明。故今日崇朝之雨。得自殿下方寸之內。凡厥臣庶。孰不欽仰。伏願常存此心。勿以災祥而少忽。益懋實德。克盡終始之罔間。則三代之樂。朞月而可興矣。上曰。上下番所奏。好矣。有防曰。上下番所奏之外。別無可達之文義。而此段有曰。天與人相通。此果實際語也。天人一理。感通孚應。捷如影響。目今暵乾忒甚。一霈尙遲。殿下於昨日。特下備忘。責躬求助。辭旨丁寧懇惻。有可以格天心而感神明。凡在臣隣。孰不欽誦。而弟自古聖君哲辟。每當災異之時。則其所恐懼修省之道。靡不用極。而及其過也。或不無怠忽之心。伏願殿下。必於無事之時。如遇非常之災。則對越之誠。憂勤之念。無或少間焉。上曰。所奏。是矣。當體念焉。上曰。祈雨祭處所次序。知入。仍命退。諸臣以次出。
정조 1년
丁酉五月初四日午時。上詣孝明殿。親行晝茶禮入侍時。左承旨李義翊。右承旨兪彦鎬。左副承旨鄭象仁。右副承旨徐有防。同副承旨李鎭衡。假注書李兢淵。記事官徐龍輔金勉柱。以次侍立。上具衰服。自齋室詣孝明殿。行晝茶禮。儀注上同行禮訖。上還入齋室。諸臣以次退出。
정조 1년
丁酉五月初四日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。祈雨祭連爲設行。而終未霈然。豈不可悶乎。俄見祈雨祭謄錄。則乙巳年先大王。三次祈雨親祭於社稷。四次祈雨親祭於北郊。而近來定式。則北郊社稷。同行於四次云。今番則四次祈雨。只行於北郊。若未得雨。則五次祈雨。欲親行於社稷。此果何如耶。國榮曰。連爲祈雨。終未得雨。則勢將親行。而至於處所。則不必膠守定式矣。上曰。親祭時變服等節。終涉未安。是可悶矣。國榮曰。服色等事。下詢大臣。考例議定。似好矣。上命退。諸臣以次出。
정조 1년
丁酉五月初四日未時。上御熙政堂。禮曹判書入侍時。行禮曹判書洪樂性。左副承旨鄭象仁。假注書李兢淵。記事官徐龍輔金勉柱。以次進伏訖。上曰。四次祈雨。將行於北郊與社稷乎。樂性曰。然矣。上曰。祈雨祭處所之次序。何時定式乎。樂性曰。考見謄錄。則先朝甲辰以後。似爲定式矣。上曰。然則先朝乙巳年祈雨時。三次則親行於北郊。四次則親行於社禝。與定式之次序不同。何也。樂性曰。似於其時。以親祭有所變通而然矣。上曰。今欲親禱。則北郊社稷中。先行於何處。可乎。樂性曰。以先朝親禱之例觀之。則先爲親行於社稷。而以祭官定式觀之。則北郊。從二品爲獻官。社禝。從一品爲獻官。社稷祈雨。似爲第五次矣。上曰。欲雨不雨。一霈尙靳。勢將親禱於社稷矣。樂性曰。昨下絲綸之後。卽時得雨。雖未霈然。可見天人感應之理。而今亦雨意甚緊。似不至於親禱之境矣。俄者大臣以爲。自上若下親祭之敎。則將有稟達之事云。下詢大臣後議定。似好矣。上曰。左右相入侍。賤臣承命召入。左議政金尙喆。右議政鄭存謙進前。尙喆曰。近日悶旱。過用聖慮。聖體。若何。上曰。間有感氣。近得少勝矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。雨意昨今連緊。而一霈尙靳。誠爲可悶。而昨日絲綸。字字懇惻。有足以感格天心。必將得雨矣。存謙曰。十行之綸。出自誠心。聽卑之天。豈無孚格之理乎。上曰。雖有雨意。尙不霈然。實爲焦悶矣。孝廟朝肅廟朝。皆有四月祈雨之例。予豈歇後於祈禱之誠。而或恐煩瀆。姑且靜而俟之。且親禱時變服等節。雖是已行之例。而心有所未安。尙今遲待矣。今則勢將決意爲之。而聞禮判言。卿等欲入來云。故召之矣。北郊社稷爲四次。宗廟爲五次。卽是祈雨之次序。而宗廟則墨衰入廟。有所未安。五次以後。則親禱處所尙遠。今番四次。則只行於北郊。五次兼行廟社。而親祭於社稷。似宜。卿等之見。何如。尙喆曰。憂旱之聖慮至此。臣等固當將順之不暇。而四次祈雨。若得雨。則豈至於親禱之境乎。臣等當仰體聖意。先爲替行矣。上曰。若過五次。則至九次。而始可以親行。此則太遠。故欲爲闊狹於定式之中矣。卿等旣欲替行。四次祈雨。先爲攝行於北郊。好矣。命書傳敎曰。密雲不雨。視天夢夢。虔禱之擧。不可膠守常例。再明日北郊祈雨祭。遣大臣攝行。尙喆曰。今日則日氣蒸鬱。釀雨甚緊。非久。必當得雨矣。上曰。麥事則果已判凶耶。存謙曰。麥事則三南皆豐登。畿內亦稍實云矣。上曰。予無學問之工。豈有省察之可言。而昨日備忘。實出心曲。可謂實際語矣。尙喆曰。臣等奉讀再三。不勝感歎矣。上曰。明義錄。何當進獻乎。尙喆曰。今已粧置。當待下敎進獻矣。上曰。明義錄陪進。再明日爲之。出榻敎存謙曰。北郊獻官。臣等中。以自下達上之意。臣當進參矣。上曰。卿等相議爲之。可也。仍命退。諸臣以次出。
정조 1년
丁酉五月初四日酉時。上詣孝明殿。齋室入侍時。行都承旨洪國榮。左承旨李義翊。右承旨兪彦鎬。左副承旨鄭象仁。右副承旨徐有防。假注書李兢淵徐鼎修。記事官徐龍輔金勉柱。以次侍立訖。上具布裹翼善冠。布團領袍。乘輿出興泰門。詣孝明殿齋室後。諸臣以次退出。
정조 1년
丁酉五月初四日酉時。上御齋室。右承旨入侍時。右承旨李義翊。假注書徐鼎修。記事官徐龍輔金勉柱。以次進伏訖。上曰。祈雨祭謄錄持入。賤臣承命持入。上曰。玉堂上下番。持文獻備考大明輯禮入侍。賤臣承命出來。與副校理沈念祖。副修撰朴祐源。偕入進伏。上命念祖祐源。讀奏大明輯禮及文獻備考祈雨卷。上曰。左承旨。飜譯文字持入。左承旨李亨逵。持飜譯文進伏。命亨逵讀奏飜譯文訖。上曰。明義錄開刊件。下送兩南與否。注書知入。賤臣承命出問後還奏曰。已爲下送云矣。上曰。奎章閣待敎出去。以還爲推來之意。分付。可也。待敎徐龍輔。承命出傳後還入。上曰。左副承旨入侍。出榻敎左副承旨兪彦鎬進伏。上曰。左副承旨。與吏議及玉堂上番。會于弘文館。同爲飜譯。可也。上曰。雨意漸爲邈然。甚可悶也。義翊曰。日氣甚熱。不久似當雨矣。命退。諸臣退出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨兪彦鎬坐直。右副承旨鄭象仁坐。同副承旨徐有防坐。注書二員未差。假注書李兢淵藥院直徐鼎修仕直。事變假注書吳翼煥仕。
정조 1년
孝明殿親祭罷後。大殿王大妃殿惠慶宮中宮殿。政院玉堂單子問安。答曰。知道。藥房口傳問安。答曰。知道。
정조 1년
李義翊啓曰。雲峯君杺。有稟達事。來詣請對矣。
정조 1년
傳于李義翊曰。朝講。同爲入侍。
정조 1년
傳于李亨逵曰。副提調持加減心腎湯入侍。
정조 1년
傳于李亨逵曰。同副承旨入侍。
정조 1년
以高陽郡守尹遠東因單子。傳于徐有防曰。分揀放送。
정조 1년
李義翊啓曰。卽伏見京畿監司趙時俊狀啓。則年月下。不書日字。莫重奏御文字。如是疎忽。事極未安。狀啓還下。當該監司。推考警責。何如。傳曰。允。
정조 1년
傳于李義翊曰。方値祈雨。中官。令該府處之安徐。如渠中官。不必罷職汰去。
정조 1년
事變假注書望吳翼煥有頉。代以金鼎國爲假注書。
정조 1년
兪彦鎬。以禮曹言啓曰。今五月初三日所下備忘記中。有減膳三日之命矣。三日之限止於今日。自明日依例復舊封進之意。分付。何如。傳曰。允。
정조 1년
吏曹參判徐浩修疏曰。伏以臣卽伏見傳敎下者。有金方行明日開坐之命。始覺臣向日疏語。大違格式。而非臣之本意也。拿鞫設鞫。元自不同。然近來臺啓中。凡係逆獄罪人。輒請拿鞫。故臣亦不能分別。依此下語。而其實則設鞫之請也。況該府之當初擧行。旣已遣都事。具格拿來。則到今只付金吾。循例推問。事面殊爲顚倒。國體亦恐虧缺。聖心雖出於守法遵請之義。而臣之本意。旣在設鞫。則如方行之負犯至重者。何可自本府開坐而已乎。伏乞亟降威罰。治臣下語不審之罪。金方行。卽令王府設鞫擧行。不勝幸甚。答曰。省疏具悉。所請依施焉。
정조 1년
丁酉五月初五日子時。上詣孝明殿。親行端午奠入侍時。左承旨李亨逵。右承旨李義翊。左副承旨兪彦鎬。右副承旨鄭象仁。同副承旨徐有防。假注書李兢淵徐鼎修。記事官徐龍輔金勉柱。以次侍立訖。上具縗服。出齋室。詣孝明殿。就板位。俯伏哭。在位者皆哭。哭止。上四拜。仍詣盥洗位。盥洗訖。詣尊所。近侍酌鬯。上詣靈座前。三上香。行初獻禮。大祝讀祝訖。上降復位。亞獻終獻官。以次行禮。上俯伏哭。在位者皆哭。哭止。上四拜。詣望燎位。禮訖。還齋室。諸臣以次退出。
정조 1년
丁酉五月初五日卯時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。徹宵將事之餘。聖體。若何。上曰。一樣。上曰。備堂皆來會乎。國榮曰。盡爲入來矣。上曰。同律度量衡。卽古聖王制治之一端。而近來則無一定規。雖以斗斛言之。倉庫所用。各自不同。至於市上之升斗。亦有大小云。此亦不可不變通矣。國榮曰。然矣。市上升斗。則臣亦連爲申飭。而至於京外倉庫所用。自上下敎。似好矣。國榮讀奏公事訖。上曰。朝講。以辰初二刻爲之。次對同爲入侍。仍命退。諸臣以次出。
정조 1년
丁酉五月初五日午時。上詣孝明殿。晝茶禮入侍時。左承旨李亨逵。右承旨李義翊。左副承旨兪彦鎬。同副承旨徐有防。假注書徐鼎修。記事官徐龍輔金勉柱。以次侍立。上具練服。出齋室。詣孝明殿。行晝茶禮訖。儀註上同還齋室。諸臣以次退出。
정조 1년
丁酉五月初五日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮曰。金方行拿鞫事。徐浩修旣以設鞫。更爲疏請。判義禁所達。不必出擧條矣。上曰。然矣。國榮曰。疏批批下然後。該府可以擧行云矣。上曰。齋戒時禁草之事。旣不載於誓戒之文。不過近來創出者也。此與飮酒有異。固不必禁之。且禁草之除。每有紛擾之弊。反欠致齋之道云。故將欲弛禁矣。國榮曰。不飮酒。不茹葷。則果載於誓文。而至於飮草。則初不擧論矣。此則勿禁。似無所妨矣。上曰。庶類節目。銓官尙不就議於大臣云。故有所下敎。而朝廷事之慢忽。類如此可悶矣。國榮曰。似是未及消詳而然矣。上命退。諸臣以次出。
정조 1년
丁酉五月初五日未時。上御尊賢閣。同副承旨入侍時。同副承旨徐有防。假注書李兢淵。記事官徐龍輔金勉柱。以次進伏訖。上命書傳敎曰。受誓戒誓文。雖有不飮酒不茹葷之條。而未見不飮草之文。且所愼莫過於齋。而齋之爲言。齊也。故齊其不齊之心。固當主靜以致敬。而每於禱雨之時。輒以許多下屬之禁草。反致紛擾之端。況有常時所嗜之人。每當齋日。欲飮之心。先着胸中。不特役心之端。亦非心齋之道。向欲以此下敎。昨考前例禁草之敎。始於數十年間。而或無或有。亦可知非是定式之事。此後只令禁酒事。分付。上曰。吏曹參議入侍。賤臣承命召入。吏曹參議鄭民始進前。上曰。明義錄陪進時堂郞。皆將入來乎。民始曰。似當盡爲入來矣。上曰。近亦有祭官給價圖免之弊乎。民始曰。堂下祭官。郞廳塡差。故臣未能詳知矣。上曰。米布衙門。則絶無差祭之事。此必下吏捧價頉給之故也。此後則詳査嚴處。可也。上曰。明義錄諺解註釋。然後雖愚夫愚婦。可以曉然。詳細註釋。好矣。上曰。騎馬一匹立之。出榻敎仍命退。諸臣以次出。
정조 1년
丁酉五月初五日申時。上御興政堂召對。摘奸宣傳官同爲入侍時。時參贊官李義翊。侍讀官沈念祖。檢討官朴祐源。假注書徐鼎修。記事官徐龍輔金勉柱。宣傳官吳毅常。以次進伏訖。上曰。宣傳官進前。毅常進伏奏曰。臣承命馳往社壇。周視壇內外。則皆淨潔無頉矣。命毅常先退。進講史記評林平準書。念祖祐源。以次進讀訖。上讀自漢興接秦。止興利之臣自此始也。念祖曰。以此文義觀之。天下之財用。自有常數。而文景之時。專尙儉約。不爲耗費。故能致紅腐陳陳。上下富庶矣。武帝承累代富庶之業。南征北伐。東封西祀。文景積累之財。以至匱竭無餘。物盛而衰。理勢然也。而於此益可見財力之有常數。而不可以妄費也。明矣。孔子論爲治之要。亦不過曰節用而愛人。夫節用而愛人。雖是兩件事。而愛人之本。又在於節用上。則爲治之要。孰有大於節用乎。今當聖明一初之日。每以節用愛民。爲第一務。臣等實不勝欽歎矣。伏願益懋聖德。克謹始終。必於節用之上。而求愛民之本焉。上曰。所陳。好矣。祐源曰。以平準一書觀之。漢武廣開邊釁。財用耗竭。聚斂之臣。競以財利進。此足爲千古監戒之資也。大抵國用不足。則不得不思所以生財之道。而生財之道。莫過於節用愛民四字矣。我殿下卽祚以後。每以損上益下。爲急先務。民安物阜。莫不鼓舞。而日前同律度量衡傳敎。實出重華阜民之意。臣不勝欽誦。伏願以實心行實政。於節用愛民上。益加體念焉。上曰。所奏。好矣。念祖曰。今因文義。有所仰陳者矣。關東之民。鮮有安土。嶺西之還。少難均哺。年事或至失稔。貧戶易致流逋。聞今近北數三邑流民之失業離散者甚多云。未知道臣守令。亦應已思所以安集之道。而加分之請。旣已蒙允。則其所分給。宜優此等邑。巡還得以繼給。則招安不難。及時。申飭道臣。加分之穀。從優劃給於近北災邑。而令其守令。卽皆招還。無至離散之弊。何如。上曰。所奏誠是。以此出擧條。自備局申飭本道。出擧條念祖曰。官階之驟濫。爲近來痼弊。蓋緣卽加之不由次序。直出通德。故勿論文武蔭。通籍一二年。皆至通訓。此雖與實職有間。而其爲濫叨則一也。在朝家綜核之道。不可一任其淆雜。分付銓曹。此後痛禁其直出通德之弊。其他驟占之無漸者。亦令釐正。何如。上曰。以此申飭銓曹。可以釐正者。使之釐正。可也。出擧條上曰。下番玉堂出去。明義錄一卷持入。祐源承命持入。命念祖祐源讀訖。上曰。吏兵曹頒冊單子。承旨玉堂翰林外。依前年頒賜例書入事。注書出去。分付。賤臣承命出來。分付吏兵曹後還入。上謂念祖等曰。日昨備忘。旣示求助之意。則儒臣。何無一言應旨乎。此由予誠淺。而在下者。則不可無言矣。念祖曰。擬與諸僚。相議聨箚。而尙今遷就矣。命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨兪彦鎬坐直。右副承旨金夏材坐。同副承旨徐有防坐。注書二員未差。假注書李兢淵藥院直徐鼎修仕直。事變假注書吳翼煥仕。
정조 1년
李義翊啓曰。合辭方張之時。憲府無進參之員。兩司除在外陳疏推鞫進去外。大司憲李瀰。卽爲牌招。何如。傳曰。允。
정조 1년
李義翊。以都㧾府言啓曰。今日入直內三廳武兼禁軍及殺手等技藝。中日廳習射。而武藝別監軍兵等出去。景福宮試放事。請出標信。傳曰。知道。又以都摠府言啓曰。副摠管金相玉。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
事變假注書金宗發在外。代金鯉吉爲假注書。
정조 1년
傳于李義翊曰。統制使留待。晝講同爲入侍。
정조 1년
傳于兪彦鎬曰。副提調。持加減心腎湯入侍。
정조 1년
承旨前望單子。以金夏材落點。
정조 1년
李亨逵啓曰。右副承旨金夏材。卽爲牌招察任。何如。傳曰。允。
정조 1년
兪彦鎬。以弘文館言啓曰。校理李在學。旣有只推之命。與新除授副校理鄭志儉。一體牌招察任。何如。傳曰。允。
정조 1년
以校理李在學。副校理鄭志儉牌不進罷職傳旨。傳于李義翊曰。只推。更爲牌招。
정조 1년
兪彦鎬。以弘文館言啓曰。本館上番副校理臣鄭志儉。以問事郞廳。今日本府推鞫時。晝仕出去之意。敢啓。傳曰。知道。
정조 1년
事變假注書金鯉吉在外。代南景羲爲假注書。
정조 1년
傳于徐有防曰。推考房承旨入侍。
정조 1년
李義翊。以義禁府言啓曰。因刑曹啓辭。賣文罪人李載運。係是朝官。令義禁府處之事。允下矣。李載運。今方待命。爲先拿囚之意。敢啓。傳曰。知道。
정조 1년
事變假注書南景羲在外。代李爗爲假注書。
정조 1년
咸鏡監司狀啓。安邊等官居朴召史等燒死囕死事。傳于李亨逵曰。令本道恤典擧行。
정조 1년
全羅監司狀啓。靈光等官居李必成等渰死事。傳于李亨逵曰。令本道恤典擧行。
정조 1년
平安監司狀啓。本道孝行卓異者。精抄之際。日子自至遲延。惺恐待罪。傳于李亨逵曰。勿待罪事。回諭。
정조 1년
正言金翊休疏曰。伏以臣參叨臺地。已踰旬月。亦嘗一再登筵。無所論列。循例詣臺。隨參合辭。粗伸沐浴之義。而未效言責之任。絲綸載降。含默益著。引義自列。見阻喉院。退伏私次。冞增惶愧。玆敢略暴情懇。仰瀆崇嚴。伏乞聖明。特削臣所帶之職。以安私分。仍治臣瀆擾之罪。以肅朝綱。不勝幸甚。臣方祈免之不暇。何敢以言官自居。而愚衷耿耿。有難終默。敢此附陳焉。噫。今日。乃殿下卽祚之元年也。恭默之思。對越上帝。一初之政。懷保小民。庶幾天心底豫。邦本永固。而夫何極無之災。乃在方農之月。圭璧旣卒。霈澤尙遲。先之以減膳之命。繼之以責躬之敎。求助臣隣。辭旨懇惻。臣拜稭莊誦。有以見大聖人敬天恤民之盛意。而曰雨而雨。翹足可待。第惟念災異之來。必有所召。仁愛之警。若是丁寧。臣未敢指爲某事之應。以貽漢儒傳會之譏。而凡厥轉災爲祥之道。惟在人主修德政而答天譴。則顧今亢早之災。亦豈非我聖上反省處耶。噫。一念之善。景星卿雲。一念之惡。疾風雷雨。今者十條。本諸一心。則應天之實。弭災之道。我殿下旣知其要矣。臣愚死罪。竊以爲知之非艱。行之惟艱。惟我殿下。克盡側修之方。益篤警懼之念。高拱淸禁。而若在壇壝露香之地。深居廈氈。而如聞畎畝望霓之祝。夙宵靡懈。造次罔間。以是而格于皇天。以是而保我黎民。則桑林千里之雨。可得方寸之內矣。伏願殿下。懋哉懋哉。抑臣又有所憂憤者。嗚呼。夫子作春秋。而亂臣賊子。皆知懼焉。今此明義之編。卽一春秋之書也。刋役告訖。進呈在卽。而元惡大憝。尙逭極刑。妖腰亂領。未伏嚴誅。殊非天討有罪五刑五用之義。而豈不有欠於春秋嚴懲討之法哉。凡今執法之臣。所以明目張膽。齊聲請討者。實出於人得共誅之義。而兪音尙靳。王章未伸。其在明義理繼春秋之道。豈可使討逆之嚴辭。便作臺垣之故紙而止哉。春秋之時。邢人無道。衛人不討。致有旱暵之災。而及其興師伐罪。天乃降雨。則今天之一霈。安知不有待於亂逆之伏法也哉。伏願殿下。亟允臺請。快施邦刑。使後之視明義錄。猶今之視春秋焉。臣無任激切祈懇之至。謹昧死以聞。答曰。省疏具悉。首陳。當反加省察。末端事。亦當留意。爾其勿辭察職。
정조 1년
持平洪履健疏曰。伏以農節已晏。而旱魃愈肆。圭璧畢擧。而滲漉尙閟。伏惟我殿下。一念警惕。夙宵憂勤。嚴廬篤對越之誠。廚院減常供之膳。奉天恤民之念。孰不欽歎而感泣。乃伏見日昨傳敎下者。辭旨懇惻。德音渙宣。藹然殷湯六責之意。發於漢帝十行之綸。有足以格神明而感人心。惟彼仁愛之天。必有孚應之理。方寸之雨。臣方翹足以俟。而第伏念災異之來。必有所召。今玆之旱。胡爲而致然哉。雖使明日而雨。今日以前。必有被其災者矣。三日而雨。二日以前。亦有罹其患者矣。遇災戒懼之圖。反己修省之方。寧容少忽於造次頃刻之間哉。臣聞上天。不以雨露而廢霜雪。四時不以春夏而闕秋冬。人君爲政。亦猶是也。堯舜之仁。尙擧竄殛之典。春秋之法。必先亂賊之誅。今日三司之臣。趁日論啓。閱歲爭執者。無非極惡大憝。人得以共誅者。而忱誠未孚。兪音尙靳。此雖出於聖上好生之大德。而亦豈不有乖於五刑五用之義哉。有罪者不誅。負慝者幸逭。王章未擧。群情愈鬱。此豈非違天心召天災之一大關捩乎。噫。懲討嚴而後。義理明。義理明而後。人心服。人心服而後。天意格。天意格而後。陰陽調。風雨時。衆沴畢消。諸福咸臻。伏願廊揮乾斷。大定國是。以爲轉災爲祥之道焉。夫水旱爲災。雖是聖王之不免。而豫備無患。實是有國之長策。今日國計。可謂言之哀痛矣。冠蓋相續而需費竭。工役頻擧而財用耗。倉廩無終嵗之計。府庫乏三年之蓄。雖欲破東而補西。無以奉漏而沃焦。如此而卒有饑饉疾疫之災。則將何以善其策而備其患乎。古人生財之道。亦非有別般奇策。不過曰量入爲出。務從撙節而已。若節其浮冗。戒其侈靡。勢之不得已。事之不可廢者之外。一切省約。無或濫觴。內而錢穀出入。外而糶糴儲置。各命有司。會討必詳。典守必嚴。則月計不足。歲計有餘。雖當極備極無之時。亦可以恃而無虞矣。然雨暘雖時若。儲蓄雖日廣。民瘼一有所未察。則冬寒夏雨之咨。亦安保其必無乎。許多弊原。有難毛擧。而若言其最甚者。則民役之不均也。軍政之不修也。而二者之弊。皆由於實戶之漏落。丁男之容庇。卿相墳廬。士夫鄕庄。多或累百戶。少亦數十家。不隷軍籍。不應官役。終身自在。便作閒民。爲守宰者。或拘顔情。或畏威勢。莫敢誰何。而鄕曲豪富之戶。狃見其習。輒復效尤。軍額之日縮。賦役之日煩。職由於此。天地間生齒。只有此數。此偏逸則彼偏苦。理之常也。諺曰。一張之紙。共擧則力分。今則十人之所當共者。一人當之。十家之所當分者。一家任之。哀我斯民。如之何其不困且悴也。至於白骨黃口之徵。法禁至嚴。飭敎屢下。而隨補隨毁。終無了當之期。念之及此。豈不寒心。臣謂益加申飭。一遵舊制。搜括豪戶。俾無隱漏之弊。修整軍籍。亦無虛充之患。則亦可以少救窮民倒懸之急矣。目今媕婀之習。去而益甚。方當憫旱之日。屢降求言之音。而官師不聞有相規之義。百工未見有執藝之諫。含默成風。誠如聖敎。臣亦忝居臺地。已至多日。而未嘗出一言論一事。今此陳腐膚淺之說。亦不足以塞一日之責。其孤恩瘝職之罪。實所難逭。尙何敢恬不知恥。因仍蹲冒爲哉。伏願殿下。亟降威罰。鐫削臣職。以爲臺閣不言者之戒焉。答曰。省疏具悉。所陳切實。與民瘼一款。適中其弊。九重深邃。何以盡燭。其令廟堂。分付道臣。劃卽査櫛。俾有實效。爾其勿辭察職。
정조 1년
司諫趙尙鎭疏曰。伏以臣五朔奇疾。一味沈淹。前後館職之除。製講之班。連事違逋。雖荷聖明之諒察。尙逭司敗之勘罪。而每一循省。踧踖惶懍。無所容措。此際忽伏承薇垣降命。臣久違天陛。微衷耿結。且當合辭方張之日。固當竭蹶祗肅。以伸叩謝之忱。兼效沐浴之義。而第伏念臣。稟質芤弱。早抱疢疾。形殻雖存。而根委已痼。痰癖盤結。膈痞而氣喘。吐血爲祟。神眩而頭暈。藥餌爲命。苟度時月。又自前冬。左右乳房。頑痰結核。內牽外腫。漸成乳巖。閱月沈苦。屢經危域。多般砭藥。劇歇無常。種種症形。已判癃痼。自量病勢。萬無束帶趨朝之望。苟非病情之甚劇。筋力之難强。則旣叨言責之地。又値懲討之時。豈敢以一毫浮實之情。飾讓之言。仰瀆崇聽。苟冀遞免也哉。百爾思量。承膺無路。臣罪至此。益無所逃。且臣於前都憲臣鄭一祥之疏論金方行事。竊有所驚懍愧恧者。方行之罪犯至重。情節極凶。而臣於館錄之時。猥叨東壁之任。矇然混點。玷汚瀛選。壞損堤防。臣之溺職之罪。於是著矣。伊時副學之臣。旣蒙鞶褫。參圈諸臣。亦皆自劾。則臣又何敢晏然自恕。無所顧憚也哉。臣之實病難强之外。卽此一事。去就一款。尤非可論。玆敢疾聲呼籲於天地父母之前。伏乞聖慈。諒臣至懇。亟遞臣職名。俾得調治。仍治臣罪。以肅朝綱。以安微分。千萬幸甚。臣方以情病乞免。顧何敢以見職自居。贅及他說。而第於目下事。切有區區愚悃。敢此附陳焉。昨年東北路穡事告歉。惟我聖上。惻怛憂傷。屢下恩綸。移粟賙饑。俾窮民獲免殿屎之德意。孰不欽仰。而近伏聞關東流民。離散之四者甚多。至於來聚京城者。亦爲不少。携幼扶老。彷徨道路。其不能奠居。失所流散之狀。所見愁慘云。此豈我聖上矝恤饑荒。使之安集之本意也哉。實由於守土之臣。不能體聖上如傷之德。有以竭力而賙賑之故也。臣謂民戶流散最多邑守令。査實論責。宜矣。且伏念先大王朝。或値凶荒之時。饑民之流散者。來在都下。則使有司之臣。給糧還送本土。其在各邑所到。亦令支給還送。俾得安頓。今亦宜一遵舊例。使之各還故土。而仍又另飭賑邑守令及道臣。接濟而安集。是臣之望也。答曰。省疏具悉。所陳亦有意見。下廟堂。稟處。爾其勿辭。調理察職。
정조 1년
校理朴在源。副校理沈念祖鄭志儉。修撰沈豐之尹尙東。副修撰朴祐源等箚曰。伏以臣等。伏見日前所下備忘。一札誕敷。十條自責。警惕之念。對越之誠。藹然於辭表。有足以格天心而感神明。雖成湯桑林之責。周宣雲漢之誠。無以加此。而又況求助之敎。至及於執藝之列焉。臣等聚首擎讀。感涕自零。職居近密。責是論思。則其敢泯默以孤我聖上惻怛之旨哉。伏惟我殿下。越自嗣服。凡所以修德行仁之方。靡不用極。則宜享天心。休祥自集。而今玆之旱。胡爲而至哉。臣誠不知其所以然。而災不虛生。誠如聖諭。則修省之道。豈容少緩。宜殿下惕念警懼。有此責躬求助之擧也。第伏念應天以實一句語。卽古今常茶飯語也。而要之至理。亦不外是。臣今爲殿下誦之。毋以陳腐而忽之。天之一理。本自無妄。而人生之所以仰體者。在心爲實心。在政爲實政。自古聖君哲辟。未有不以是心行是政。以致其治者也。苟其治心之工。爲政之方。或有未盡於此理之當然。則便非十分實底。而有歉於與天合德之極致矣。所謂治心之工。卽精一是也。蓋其危微之幾。至爲微密。操舍之分。間不容髮。雖以舜禹之聖。未嘗以其德業之已成而有所或忽也。我殿下。聖學高明。卓越百王。其於人道分界之地。動靜交養之方。固已剖析精微。喫緊體驗。而今於絲綸。乃以存養之未篤。省察之未盡。爲責躬之要。此雖出於聖人自謙之意。而臣知殿下。非故托此言。姑爲退托。亦必自視而有所實然者存耳。萬幾之來。動用斯繁。燕閒之際。怠豫易乘。則所以涵養而立其體。謹察而達其用者。尤宜倍百致力。造次靡懈。而殿下於此。未免有篤未盡之歎。則治心之工。或不能十分無歉於實理耶。至於爲政之方。古人必以立治規爲本而後。上下之志定。以之趨事赴功。而弊可革。俗可化矣。不然而徒欲隨事捄治。觸處牽補。則雖或苟安於一時。而不足爲法於百世矣。忠質文之互尙。三代之規各殊。而周之衰。文弊甚矣。猶未有以變之。故卒於委靡不振。此易所以有變則通。通則久之訓也。我朝治規。頗近於周之尙文。而列聖相承。損益隨時。兼三王而用之。故式至今休。國勢愈鞏。而治安旣久。時運漸降。習俗之弊。亦已極矣。臣愚不知通變之宜。而敦本尙質。恐在所先。其貴則顧不在於殿下乎。肆惟殿下。臨御以來。深軫反古之道。率由舊章。動責實效。故一初之政。八域動瞻。其於治規。亦幾立矣。而獨未有以大振作大奮勵。示以刻厲之意。責以敦朴之風。使百工庶士。曉然皆知殿下之心之所向。卓然有在如射者之期於的。行者之期於家。故在廷之臣。有不能濯舊圖新。猶得以懷安容私而偸惰苟且。猶夫前日。國計民憂。視同弁髦。凡傳敎中數者之弊擧。未必不坐是而生矣。龍飛九五。而猶無陽長之驗。豕孚躑躅。而未盡陰凝之戒。言路者。興亡所關。而讜直之言不進。食貨者。民國攸係。而生殖之術未講。朝家未靖。而山林無纓冠之士。工役宜亟。而土木有淹時之患。以至法綱之不振。實惠之未究。何莫非群下之罪。而殿下引而爲己過。蓋出於推本溯源之聖意。而苟求其故。實由於治規之未盡立。則爲治之方。或不能十分無歉於實理耶。夫如是。則今日之亢旱。果由此十事者歟。抑別有所以召之由歟。臣未敢知也。蓋因某事致某災之說。先儒固譏其鑿。而臣亦未之學也。惟其轉災爲祥之道。則臣知其必在於實心實政之加勉焉。何則。應天而無其應者。未之有也。先儒曰。知如此是病。不如此是藥。今殿下旣知之矣。於心則益勉精一之工。於政則益盡立規之方。使夫戒懼之意。無間於動靜。頹靡之俗。咸歸於丕變。而雖於一語一默。一事一政之間。莫不反省曰。此果無歉於實理歟。無歉則行。否則加勉。以至於純亦不已。與天合德。則誠意之所感通。精神之所透徹。必有以和陰陽貫金石。而災沴之消。有不足言者。惟殿下懋哉。臣又伏見傳敎。使方伯守宰。條陳下民之疾苦。此誠今日㝡急之務也。而臣恐殿下。雖以實心求之。而在下者。未必以實心應之。何者。習於因循。而憚於改作故也。苟但以一二事。仰復以應文備數而已。則是豈聖上軫恤小民遍詢列邑之意哉。噫。民之疾苦。蓋亦多矣。或貪吏侵漁。轉成謬例。或徭役偶加。仍同常賊。或軍額偏廣。或還穀不均。若此等類。各爲其邑之痼弊。其民之所苦。而守令因襲。不能變通。小民怨苦。無以自達者。殆不可勝數矣。臣竊以爲。宜命廟堂。另爲行會。使各邑守令。聚會父老。詢其疾苦。而列錄該邑民戶幾何。兵額幾何。田結幾何。穀數幾何。常供上納幾何。格外徵斂。又幾項名色。而附論其爲弊者何事。旣係謬例。則雖甚不法。許其自首。而俾勿隱諱。一一具報于道伯。道伯又論列一路之通弊。竝與各邑所報。上于廟堂。使之不得不以實應之。然後殿下。與廟堂之臣。參量講究。可以蠲減者蠲減之。可以變通者變通之。而若徭役軍丁還穀之屬。用朱子所謂類會均節之法。使無偏重之患。則一分祛弊。民受一分之惠。十分祛弊。民受十分之惠。而其於推實心行實政之道。或不無少補矣。至於幽鬱之獄。有司者。自當依敎上聞。而臣聞殺獄。獄之重者。雖葬年久之後。亦皆掘檢而成獄。其法載於無冤錄。而挽近以來。不許掘檢。故或屍親私和而徑瘞。或事情年久而始發。則竝不得用掘檢之法。只以證左成獄。獄之不誤。其亦難矣。安知幽鬱之冤。不在其中乎。臣謂宜命有司。復行掘檢之法。此亦爲實政之一事也。且夫庶類之定制收用。實是我聖上無物不遂之德。而日昨飭敎。似出於悶旱疏鬱之意。甚盛擧也。然欲久行而無弊。則莫若善制於其初。我國之俗。旣以族閥用人。今若以各族之庶。歸之一類。無復區別。則渠輩之稍有知識者。亦必恥之。而嫡之所枳。以庶而得通。庶則已顯。以嫡而反微者有之。則非但有混雜倒置之難。亦必啓以孽凌嫡之弊。法如是而能久者。未之有也。臣謂當各視其嫡而降一等。以附周禮小宗統於大宗之義。然後其法。始可無弊矣。其所措置區別之方。消詳參量。務歸停當。則我聖上疏通之政。庶有實效矣。臣於十事之外。偶因飭敎。有此附陳。而非特此也。凡殿下之一政一令。何莫非應天以實之具耶。修復舊典。實有其效。則所以應天也。敎育人材。而實有其化。則亦所以應天也。顧今文風之丕變。自是有國之先務。文臣之試講製述。旣皆復舊聖意所在。孰不欽仰。而三禮之書。古之所以立學設科之經也。其於家國之用。㝡爲緊關。而廢而不講。今已久矣。雖老師宿儒。驟問其微文末節。鮮有能對之者。殊非宋儒先以禮敎人之意也。臣謂宜於文臣殿講。三經輪次之後。勿許自願。使以三禮應講。以爲學習之地。宜矣。且湖堂古規。今不可驟議。而年少文臣。僥倖一第。則不由勸課而能自勤勵者。十未一二。臣謂宜令館閣諸臣。博選三十以上文臣之可以需用者。每番二員。使之輪直於槐院。講習文史。以時考試。則是無湖堂之名而有湖堂之實。彬蔚之化。庶可由玆而興矣。至於泮學儒生之考試勸課。古有成憲。今當文武儒講製射申明之日。文衡之輪次。國子長之月課。亦宜一遵舊法。俾皆修擧。而三十前生進之。有文學可用者。亦令國子長定額抄選。別處一齋。使之講習。若文臣之輪直槐院。而掌色之選。於是焉取之。則可以變文風而正士趨矣。凡此數者。莫非復舊典育人材之方。而其所致效。尙惟遠矣。目今激掦之責。惟在於銓家與臺閣。而銓選之地。旣復舊規。則臺閣之任。豈容濫叨哉。蓋臺閣。公論之所在。而風化之所自出。臺閣尊。然後朝廷始可尊。亦令選部刋去其通淸之太濫者。以爲尊朝廷惜名器之地焉。取進止。答曰。省箚具悉。箚陳凡千有餘言。而起之以實。結之以實。眷眷於實之一字。而言皆切實。實合時措。予實嘉之。曷不以實心做實政。以爲應天以實之道乎。首陳事。爾言非過。予病在是矣。第二件事甚好。下廟堂。稟處。第三件事。已議大臣。當宣傳敎矣。第四件事。令銓曹之臣。就議大臣講定。第五件六件七件八件事。各令所司之臣。或修復舊章。或爛商新制。亦爲議大臣以聞。第九件事。亦令銓曹覆啓。
정조 1년
統制使李昌運敎書。王若曰。委三方節度之責。惟難其人。揀一代爪牙之材。乃畀是任。旣托笠轂之重。爰侈綸綍之音。睠彼南洋巨防。實我東國重鎭。舟櫓之盛。甲兵之衆。創設蓋二百年。海山之利。城堡之形。控制殆數千里。伊來昇平歲久。戎備多疎虞之憂。矧乎弊瘼日滋。浦戶有困瘁之難。當玆一初之政。益軫鎖鑰邊門。顧此三道之權。宜畀干城利器。惟卿。家本儒素。藝專鞱靲。稟姿精明。脫却蹶張之靡氣。莅事練核。濟以盤錯之全才。襲勳府而亞戎垣。名譽不朁於內外。踐七州而典三閫。聲績尤著於西南。惟前日歷試者多。故此時委任也重。玆授卿以三道統制使兼慶尙右道水軍節度使。卿其祗服寵命。勉恢良猷。紀律賞罰之嚴明。毋失若虎在山之勢。器械臺隍之修治。俾有如馬使船之譽。鞭靴之陋習克祛。益思蓄財之道。漁鹽之弊政是革。宜體恤民之心。自餘隨時弛張。亦在臨機區劃。於戲。撫疇昔而興痛。寧忘壬歲衂師之羞。用副擬而簡心。毋孤乙夜聽鼙之思。故玆敎示。想宜知悉。校理李在學製進
정조 1년
丁酉五月初六日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。命書香室單子判付。上曰。持公事入侍。考見前例乎。國榮曰。聽政代理時。有持公事入對之規。而登極後。則凡諸公事。直爲入啓。故元無持公事入侍之例云。而姑未詳見前例矣。上曰。知製敎。何不抄之云耶。國榮曰。曾經玉堂者。盡爲抄之。則其數太多。玉堂中精抄。則未入於其中者。必撕捱於玉堂。故以是爲悶云矣。上曰。明義錄。承旨玉堂翰注頒賜外。將餘幾伴乎。注書知入。賤臣承命出問。還奏曰。進上與頒賜件。合爲二百五十件云矣。上曰。下直守令。晝講同爲入侍。仍命退。諸臣以次出。
정조 1년
丁酉五月初六日辰時。上御興政堂。晝講入侍。統制使下直守令同爲入侍時。知事洪樂性。特進官鄭光漢。參贊官李亨逵。侍讀官沈念祖。檢討官朴祐源。假注書徐鼎修。記事官林錫喆金勉柱。大司憲李瀰。大司諫金夏材。宗臣鶴林君焴。武臣李長燁。統制使李昌運。三陟府使閔弘燮。以次進伏訖。進講春秋集傳。上讀前受音訖。念祖進讀。自齊侯使其弟年來。至得於言意之表者也。上復讀新受音訖。念祖曰。周書。稱綏萬邦屢豐年。蓋萬邦綏。然後豐年可得也。而今玆有年之祥。反在桓公無道之時。則不以爲祥而反以爲災者。聖人貶抑之意。於此可見矣。至如唐太宗。不過漢唐間主。而元年旱。二年蝗。三年而始豐。竟致四海殷富。斗米三錢之盛。蓋其元年二年之災。乃上天所以警告於御極之初。而太宗。能惕然修省。始終不怠。故天乃降之禎祥矣。以目下事言之。今番之旱。適在殿下之元年者。此亦上天所以警告殿下者也。殿下若益加修省。終始不懈。則屢豐之祥。自此可致。而今年之旱。亦不爲災矣。伏願殿下。益懋修省。克有始終焉。上曰。所陳。好矣。祐源曰。上番。以始終二字仰陳。而蓋有始有終之要。在於修省。修省之道。在於誠實矣。傳曰。不誠無物。蓋誠。然後一心可正。而萬事可做也。今當悶旱之日。克盡修省。一出誠意。則旱固不足爲災。而亦可轉以爲祥矣。伏願留念焉。上曰。好矣。樂性曰。兩儒臣旣有所達。臣無更達之辭。而今番悶旱。聖心懇至。天人一理。必有孚格。方寸之雨。不日可得。而此後事事。必勤必省。無或間斷。是臣區區之望也。上曰。好矣。光漢曰。以文義見之。豐在無道之時。則反以爲災。旱在有道之時。則亦不足爲災矣。以目下事言之。特下悶旱之敎。至以十條自責。辭旨懇惻。誠意藹溢。天人一理。其理不忒。千里甘霈。何難得之。而從今以往。凡於日用事爲之間。務盡修省之方。則今日之旱。不但不足爲災。亦可轉以爲祥矣。上曰。好矣。亨逵曰。儒臣及經筵。皆已陳達。臣無所更達矣。上曰。統制使進前。昌運進伏。上曰。統營素多弊瘼。卿須善爲之。昌運曰。臣敢不銘在心肺。殫竭心力。思效萬一之報乎。命亨逵讀宣諭文訖。上曰。下直守令進前。弘燮進伏。上曰。卿出自宰列。想必善爲矣。三陟賑邑乎。弘燮曰。然矣。上曰。近關東民。多流離云。卿須善爲撫摩。必使安集。可也。弘燮曰。聖敎至此。臣當殫竭爲之矣。命亨逵讀宣諭文訖。昌運弘燮先退。上曰。連日有雨意。而終不霈然。極可悶也。樂性曰。日氣甚熱。似不久得雨矣。瀰夏材念祖祐源曰。請和緩。爲先削去其號。依律處斷。上曰。不允。請還寢付處罪人韓翼謩放送之命。仍施遠竄之典。上曰。不允。請亟寢付處罪人金相福放送之命。爲先施以遠竄之典。上曰。不允。瀰夏材曰。請楸子島荐棘罪人趾海。濟州牧定配罪人纘海。更令王府拿鞫嚴問。快施當律。上曰。不允。請新智島定配罪人敬彬。熊川縣定配罪人成運。亟令王府。更爲拿鞫得情。上曰。不允。請還寢象厚放歸田里之命。仍施絶島定配之典。上曰。不允。請洪樂任。亟命王府拿鞫嚴問。上曰。不允。請黑山島定配罪人金龜柱。依律處斷。上曰。不允。請大靜縣荐棘罪人啓能。依律處斷。上曰。不允。瀰夏材曰。宋瑩中。賦性奸猾。附麗凶逆。爲麟漢所卵育而欲爲一死之心。世所共知。及當代聽之日。麟賊三不必知之說。苟有一分秉彝之心者。孰不扼腕駭憤。必欲食肉寢皮而噫。彼瑩中。獨何心膓。身爲憲長。咫尺筵席。以未詳知三字。陰護之不足。肆然以深文等說。反斥重臣之疏。遣辭陰譎。指意叵測。卽此一節。於渠已爲斷案。於乎。先大王。以日月之明。俯燭其奸狀。至以萬萬能譎爲敎。則捨命護逆之惡。已著於當日而無餘矣。其在嚴懲討之義。不可安置而止。請新智島安置罪人宋瑩中。荐棘。上曰。不允。瀰夏材曰。金相翊。戚聨禁臠。內倚幼子之勢。夤緣私逕。陰護梟獍之徒。許心麟賊。托婚簡逆。密密綢繆。暗暗煽動之狀。已莫逃於淵鑑之下。而況且附麗啓能。禰以鶴南。嘯聚桂黨。自作主壁。鑄張內外之跡。圖占日後之計。極其叵測。萬萬陰慘。當此懲亂討凶之日。如此奸譎之類。不可島配而止。請智島定配罪人金相翊。荐棘。上曰。不允。瀰曰。請大靜縣爲奴罪人金壽賢。依律處斷。上曰。不允。請黑山島荐棘罪人述海。拿鞫嚴問得情。上曰。不允。請罷乙未五月庭試榜。上曰。不允。請爲奴罪人河翼龍金重得。亟命王府拿鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請南海縣竄配罪人金載順。亟令王府拿鞫嚴問。上曰。不允。瀰曰。李潭。以一種麤厲之氣。稟萬古陰黠之性。跡其平生。唯利是趨。若論厚賊死黨。潭實爲魁。締結凶逆。濁亂一世。求之往牒。莫潭若也。不幸顯戮未加。陰誅先及。致令死於牖下。國人之憤痛。至今益激。若其罪惡。前後三司諸臣。臚列無餘。而擧其大體而言之。以厚謙之血黨。南絳老李迪輔。劾之於前。以啓能之私人。李義翊鄭一祥。論之於後。若使潭生存於覆載之間。則養厚泰淵之律。渠焉得獨逭乎。今當化理淸明之日。如此大奸巨慝。不可以旣骨而置而不論。向來追削之請。終靳兪音。雖出於寬貸之聖意。此不嚴懲。無以戢凶徒而勵末俗矣。請故判書李潭。亟施追削之典。上曰。不允。請新除授掌令鄭宇淳。時在慶尙道東萊地。斯速乘馹上來事。下諭。上曰。依啓。夏材曰。請大靜縣爲奴罪人金壽賢。更令王府拿鞫嚴問。依律處斷。上曰。不允。請旌義縣荐棘罪人尹泰淵。亟令王府拿鞫嚴問得情。快正王法。上曰。不允。請爲奴罪人河翼龍金重得。亟命王府拿鞫得情。快正王法。上曰。不允。請海南縣定配罪人李弘濟。亟令王府拿鞫嚴問。上曰。不允。請海南縣竄配罪人金載順。亟令王府拿鞫嚴問。上曰。不允。以上措辭見上經筵諸臣先退。上曰。吏兵曹頒冊單子。催促修入。明義錄進上件及頒賜件。合爲幾件。竝爲知入。賤臣承命出問後。還入奏曰。頒冊單子。今方修整。明義錄進上及頒賜件。合爲二百五十件云矣。命書傳敎曰。明義錄新印件。奎章閣堂郞承旨玉堂翰林纂輯堂郞。各頒一件。其餘諸臣。待吏兵曹單子下批頒賜。奎章閣二十件。政院五處史厙兩司三館政府六曹。各頒一件。皆令當日安寶。命書傳敎曰。監察之職。不特監察朝會及祭享之班而已。雖以班列一事言之。近日陪祭之班。雜遝莫甚。雖是合班於西庭之致。亦豈無區別之道。且大小祀典臺監。例有按視陳設。糾察不如儀者。若不知規式。則何以知不如儀者乎。況當祈雨行祭之時。凡係禮節。尤爲致謹。見任監察。果皆得人乎。又閱故事。列朝賜對臺監。試其能否。可仰重祀典之聖意也。文南武監察。皆令召對時同爲入侍。命退諸臣退出。
정조 1년
丁酉五月初六日午時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。賠銀事。咨文今又出來。此甚可悶矣。當初千金之失。是何大事。而至於呈文之擧。致此葛藤乎。國榮曰。呈文雖是前例。而有欠商量矣。上曰。欲推千金。而致此年年使行之費了許多官銀。豈非失策耶。國榮讀奏公事訖。上曰。禁將吏議來待。仍命退。諸臣以次出。
정조 1년
丁酉五月初六日未時。上御尊賢閣。禁將吏議同爲入侍時。禁衛大將徐命善。吏曹參議鄭民始。左副承旨兪彦鎬。假注書李兢淵。記事官徐龍輔金勉柱。以次進伏訖。上曰。明義錄。今已成書。義理庶幾闡明。而追思當日之所經歷。尙覺懍然矣。命善曰。從今以後。人心可定。不勝幸甚矣。上曰。聽政時事。關係甚大矣。命善曰。此實宗社安危之所關也。上曰。今則當時事實。世皆曉然知之耶。民始曰。冊子頒布之後。則忠逆之分。人皆知之矣。上曰。冊字陪進時。堂郞盡爲入來乎。民始曰。實故外。皆入參矣。上曰。右副承旨。有實𧏮云乎。命善曰。然矣。上命書傳敎曰。右副承旨許遞。承旨前望單子入之。賤臣承命奉進。上落點。命書傳敎曰。承旨房仍。上曰。諸監察入侍。賤臣承命召入。監察金觀欽李瑞白張鉉五宋重鉉尹衡喆李光浹李羲星鄭喆淳進伏。上命以次進前。觀欽進前。上下詢職姓名及職掌。上曰。押班。何以爲之乎。觀欽曰。自一品至九品。以班次押班矣。上曰。近來動鴐時。百官或參於出宮。而不參還宮。向日唱榜時。班列亦不整齊。何故也。觀欽曰。雖爲申飭。而或不從令矣。上曰。何不爲呈課之規乎。觀欽曰。若有目擊之事。或爲呈矣。瑞白進前。上曰。爾能修擧職掌乎。瑞白曰。押班等事。着實爲之矣。上曰。能知祭享點視之規乎。瑞白曰。陳設祭物後。點視祭物之精潔與否矣。上曰。點視。卽點視陳設之次序。而監察。不知點視之本意。此豈成說乎。今番則便同令前。姑爲寬恕。此後則作爲圖式。着意點視。可也。鉉五進前。上曰。押班。何以爲之乎。鉉五曰。班列中或有離次之弊。則糾察禁止矣。重鉉進前。上曰。爾能修擧職事乎。重鉉曰。未能修擧矣。上曰。此後則着意於職掌。可也。衡喆進前。上曰。爾則能修擧乎。衡喆曰。盡心於修擧之道矣。上曰。押班與點視等事。着意爲之。光浹進前。上曰。已諭於他監察。點視等事。另加修擧。可也。羲星進前。上曰。爾則何以修擧乎。羲星曰。盡心爲之矣。上曰。爾見點視之圖式乎。羲星曰。未得見之矣。上曰。此後則置圖式於府中。學其點視之規。可也。喆淳進前。上曰。與吏判爲幾寸乎。喆淳曰。爲再從兄弟矣。上曰。監察雖將極擇。無過於如汝者。祭享點視及班列檢察等事。着意修擧。可也。仍命監察先退。上曰。監察全不擇差。故幾不知職掌之爲何事。此亦可悶矣。命善曰。然矣。此後則使之擇擬。似好矣。民始曰。文臣監察。作爲通淸之階梯。則似有其效矣。上曰。宜有變通之道矣。上曰。明義錄。件數不多。外任姑難頒賜矣。命書傳敎曰。外任。文而監司守令。武而兵使水使。待兩南本印進。令本閣稟旨。受點頒賜。兩南各加五十件印進事。行會。仍命退。諸臣以次出。
정조 1년
丁酉五月初六日酉時。上御尊賢閣。推考房承旨入侍時。同副承旨徐有防。假注書徐鼎修。記事官徐龍輔金勉柱。以次進伏訖。上曰。金方行。爲發明乎。有防曰。果爲發明矣。命有防讀奏金方行供辭。命書判付訖。上曰。承旨持此。進去推鞫所。可也。命退。諸臣退出。
정조 1년
丁酉五月初六日戌時。上御尊賢閣。都承旨洪國榮。假注書李兢淵。記事官徐龍輔金勉柱。以次進伏訖。上命讀奏玉堂聨名箚子。上曰。諸儒臣之應旨。殊可嘉也。國榮曰。條陳皆有意見。辭意亦甚切實矣。上曰。俄者召見諸監察。問其職掌。則所對皆不成說。事甚可駭。而屬之令前。雖不處分。此後則不可不擇人矣。國榮曰。臺監之職。責任甚重。而近來則視若冗官。全不擇擬。此亦不可無變通之道矣。上曰。吏議以爲。以監察爲通淸之階梯則似好云。此言。何如。國榮曰。若爲通淸之階。則自可擇擬。其言果有意見矣。上曰。今亦無雨意乎。國榮曰。夕後則雨意頗緊矣。上曰。禁府推案。卽爲催促。仍命退。諸臣以次出。
정조 1년
丁酉五月初六日初更。上御尊賢閣。左副承旨入侍時。左副承旨兪彦鎬。假注書徐鼎修。記事官徐龍輔金勉柱。以次進伏訖。命書趙尙鎭金翊休等疏批。見日日記。上曰。玉堂箚子善製矣。彦鎬曰。然矣。命書傳敎曰。職在啓沃。應旨言事。言皆喫緊。以副予悶旱求助之意。予甚嘉尙之。其宜奬而勸之。拜箚諸玉堂。各賜帿弓一張。賞不可濫。亦不必費諸武庫。以內下者頒給。上曰。今日拜箚玉堂。俱會閤外。親受賞典事。注書出去。分付。可也。賤臣承命出來。分付弘文館後。還入。上曰。推考房承旨入侍。出榻敎同副承旨徐有防進伏。命讀奏金方行供辭訖。命書傳敎曰。推鞫姑罷。有防先退。命彦鎬書玉堂箚子批答訖。見日日記上曰。玉堂雖未齊會。如有先來閤外者。使之入侍承批。賤臣承命出來。與副校理鄭志儉。修撰沈豐之。偕入進伏。上謂志儉曰。爾則自在桂坊時。已知之矣。初入玉署。所陳箚子。甚爲切實。予庸嘉之。命彦鎬讀箚子批答訖。命退。諸臣退出。
정조 1년
行都承旨洪國榮藥院直。左承旨李亨逵齋宿。右承旨李義翊齋宿。左副承旨兪彦鎬齋宿。右副承旨金夏材齋宿。同副承旨徐有防齋宿。注書二員未差。假注書李兢淵藥院直徐鼎修齋直。事變假注書高應華仕。
정조 1년
李義翊啓曰。大司憲李瀰呈辭。執義李惠祚呈辭。掌令鄭宇淳呈辭。兪彦鏶在外。持平洪履健疏批未下。金鍾厚在外。今日以監察茶時之意。敢啓。傳曰。知道。
정조 1년
徐有防啓曰。正言沈有鎭。受由過限不上來。依定式。遞差傳旨及禁推傳旨。捧入之意。敢啓。傳曰。知道。
정조 1년
事變假注書望李爗在外。代以高應華爲假注書。
정조 1년
李義翊啓曰。事變假注書高應華。時無職名。令該曹依例付軍職。冠帶常仕。何如。傳曰。允。
정조 1년
兪彦鎬啓曰。祈雨祭親行事。命下矣。大提學李徽之。卽爲牌招。祭文使之製進。何如。傳曰。允。
정조 1년
傳于李亨逵曰。祈雨祭時。不當處於齋室。勿爲修理事。分付戶曹。
정조 1년
傳于兪彦鎬曰。曾已申飭。而今日祭文。多有刀擦。爲欠敬謹。當該翰林推考。
정조 1년
傳于金夏材曰。推考房承旨。持禁府刑曹囚徒案入侍。
정조 1년
傳于李義翊曰。兵房承旨入侍。
정조 1년
事變假注書望高應華有頉。代以金致先爲假注書。
정조 1년
兵曹口傳政事。新溪君㯖爲都摠管。以鄭昌順爲副摠管。
정조 1년
傳于兪彦鎬曰。禮房承旨。與齋宿玉堂入侍。
정조 1년
傳于兪彦鎬曰。禮判入侍。
정조 1년
兪彦鎬啓曰。禮曹判書洪樂性。依下敎來待矣。傳曰。入侍。
정조 1년
傳于兪彦鎬曰。齋宿大臣入侍。
정조 1년
兪彦鎬啓曰。左議政金尙喆。右議政鄭存謙。依下敎來待矣。傳曰。入侍。
정조 1년
又啓曰。領府事李溵。依下敎來待矣。傳曰。入侍。
정조 1년
事變假注書望金致光在外。代以金宗鐸爲假注書。
정조 1년
兪彦鎬。以吏曹言啓曰。卽接掌樂院牒呈。則今此社稷祈雨祭。協律郞。例以本院正塡差。而正有闕代。卽速差出云。掌樂院正未差之代。口傳備擬以入之意。敢啓。傳曰。允。
정조 1년
吏曹口傳政事。以林蓍喆爲掌樂正。以李福源爲內醫院分提調。
정조 1년
兪彦鎬。以春秋館郞廳。以監事諸堂上意啓曰。先王實錄纂修設局事。前已草記允下。而今番纂輯畢役後。擧行之意。有所稟定矣。冊子今已進獻。令該曹照例擧行事。分付。何如。傳曰。允。
정조 1년
又以禮曹言啓曰。今此社稷祈雨親祭時。自上旣御玉轎動駕。則百官當爲步從。亦無侍臣節次。而取考膽錄。則乙巳年社稷祈雨親行時。自承政院援引前例。侍臣節次及百官乘馬侍衛事。啓稟施行矣。今番則何以爲之乎。敢稟。傳曰。政院之乙巳援例。不如乙卯之考啓。侍臣節次。亦爲除之。其他儀仗之可以節損者。令政院考例。稟旨。百官乘馬。依例爲之。
정조 1년
兪彦鎬。以禮曹言啓曰。今此社稷祈雨親祭時。用樂一節。依乙巳年例。磨鍊擧行之意。敢啓。傳曰。知道。
정조 1년
又以禮曹言啓曰。取考謄錄。則乙巳年社稷祈雨親祭時。飮福一節。以異於常時。啓稟不爲磨鍊矣。今此社稷祈雨親祭時。儀註中飮福禮。一依乙巳年例。不爲磨鍊之意。敢啓。傳曰。知道。
정조 1년
又以禮曹言啓曰。祈雨親祭時。自上逮至諸享官。例有散致齋之禮。而今此社稷親祭。只隔二日。散齋則勢未及擧行。自今日。殿下別殿致齋。有司不啓刑殺文書。惟啓享事。諸享官及近侍之官應從升者。竝自今日。宿於本司。致齋一日於享所。陪祭百官詣衛之屬。守衛壝門者。各於本司淸齋一宿事。知委。何如。傳曰。知道。
정조 1년
又以禮曹言啓曰。今此社稷祈雨親祭時省牲器。以親臨磨練擧行之意。敢啓。傳曰。知道。
정조 1년
又以禮曹言啓曰。今此社稷祈雨親祭時。服色。自上方在諒闇中。依乙巳年例。黑圓領袍玉帶黑靴子行祭。陪香時。亦用此服。百官則黑團領陪祭事。磨鍊以入之意。敢啓。傳曰。知道。
정조 1년
又以禮曹言啓曰。今此社稷祈雨親祭時。儀節。今方磨鍊。而取考膽錄。則乙巳年社稷祈雨親祭儀註中。出還宮及行祭時。自上具黑圓領袍載錄。而其時節目。則出宮及行祭時。自上具黑圓領袍。百官黑團領。還宮時則自上改具視事服。百官改服布團領。明白載錄矣。今此儀節。一依乙巳年節目。磨鍊以入之意。敢啓。傳曰。知道。
정조 1년
李義翊。以都摠府言啓曰。副摠管金相玉。以御營廳中軍本營試射事。南小營晝仕出去之意。敢啓。傳曰。知道。
정조 1년
又以兵曹言啓曰。今此社禝祈雨親祭時。因禮曹草記。儀仗中可以節損者。令政院稟旨事。命下矣。取考乙巳年膽錄。則各樣儀仗中。大旗三雙。小旗二雙。金銀鐙子各一雙。銀鉞斧各一雙減損。副輦減除。隨駕人員中。忠壯衛忠翊衛扈衛別將以下軍兵等。姑爲減去。留直於各其信地矣。今亦依此例擧行之意。敢啓。傳曰。知道。忠壯衛以下。勿令待令。
정조 1년
又以兵曹言啓曰。今此社稷擧動時。本曹捕把京畿驛馬十五匹。依前例。前期入把之意。分付本道。何如。傳曰。允。